CELEX: 32022R0312
Language: da
Date: 2022-02-24 00:00:00
Title: Europa-Parlamentets og Rådets forordning (EU) 2022/312 af 24. februar 2022 om ændring af forordning (EU) 2020/1429 for så vidt angår varigheden af referenceperioden for anvendelsen af midlertidige foranstaltninger vedrørende opkrævning af afgifter for brug af jernbaneinfrastruktur (EØS-relevant tekst)

28.2.2022   
               
               
                  DA
               
               
                  Den Europæiske Unions Tidende
               
               
                  L 55/1
               
            
         EUROPA-PARLAMENTETS OG RÅDETS FORORDNING (EU) 2022/312
         af 24. februar 2022
         om ændring af forordning (EU) 2020/1429 for så vidt angår varigheden af referenceperioden for anvendelsen af midlertidige foranstaltninger vedrørende opkrævning af afgifter for brug af jernbaneinfrastruktur
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter høring af Regionsudvalget,
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     Covid-19-pandemien har ført til et kraftigt fald i jernbanetrafikken som følge et betydeligt fald i efterspørgslen. Dette har haft alvorlige følger for jernbanevirksomhederne.
                  
               
                     (2)
                  
                  
                     Disse omstændigheder er uden for jernbanevirksomhedernes kontrol, og disse virksomheder har løbende haft betydelige likviditetsproblemer, har lidt store tab og risikerer i nogle tilfælde at blive insolvente.
                  
               
                     (3)
                  
                  
                     For at afbøde de negative økonomiske virkninger af covid-19-pandemien og støtte jernbanevirksomhederne gav Europa-Parlamentets og Rådets forordning (EU) 2020/1429 (3) medlemsstaterne mulighed for at give infrastrukturforvalterne tilladelse til at nedsætte, give afkald på eller udsætte betalingen af afgifter for adgang til jernbaneinfrastrukturen. Denne mulighed blev indrømmet for en referenceperiode fra den 1. marts 2020 til den 31. december 2020 og blev yderligere forlænget ved Kommissionens delegerede forordning (EU) 2021/1061 (4) indtil den 31. december 2021.
                  
               
                     (4)
                  
                  
                     Fortsættelsen af covid-19-pandemien og fremkomsten af meget smitsomme og uforudsigelige varianter såsom covid-19-varianten omikron betyder, at nye restriktive foranstaltninger kan være nødvendige.
                  
               
                     (5)
                  
                  
                     Covid-19-pandemiens negative indvirkning på jernbanetrafikken fortsætter, og det er muligt, at jernbanevirksomheder fortsat vil blive påvirkede. For at imødekomme sektorens presserende behov bør referenceperioden der er fastsat i forordning (EU) 2020/1429 yderligere forlænges indtil den 30. juni 2022.
                  
               
                     (6)
                  
                  
                     Covid-19-pandemiens uforudsigelige udvikling, den pludselige fremkomst af nye varianter og behovet for at vurdere deres indvirkning på jernbanesektoren kræver en hurtig og fleksibel reguleringsmæssig reaktion. For at undgå et afbræk i reaktionen på den nuværende situation er det afgørende at sikre, at reglerne fortsætter med af finde anvendelse efter den 31. december 2021. I betragtning af arten af de foranstaltninger, der fastsættes ved forordning (EU) 2020/1429, fører anvendelsen af denne forlængelse af referenceperioden med tilbagevirkende kraft ikke til en tilsidesættelse af de berørte personers berettigede forventninger.
                  
               
                     (7)
                  
                  
                     Kommissionen bør løbende analysere de økonomiske virkninger af covid-19-pandemien på jernbanesektoren, og hvis de ugunstige betingelser fortsætter med at være til stede, bør Unionen være i stand til uden ugrundet ophold at forlænge den periode, hvori de foranstaltninger, der er fastsat i forordning (EU) 2020/1429, finder anvendelse.
                  
               
                     (8)
                  
                  
                     For at gyldigheden af de regler, der er fastsat i forordning (EU) 2020/1429, kan forlænges, hvis det viser sig nødvendigt og berettiget, bør beføjelsen til at vedtage retsakter delegeres til Kommissionen i overensstemmelse med artikel 290 i traktaten om Den Europæiske Unions funktionsmåde for så vidt angår forlængelse af referenceperioden, hvori de foranstaltninger, der er fastsat i forordning (EU) 2020/1429, finder anvendelse. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau, og at disse høringer gennemføres i overensstemmelse med principperne i den interinstitutionelle aftale af 13. april 2016 om bedre lovgivning (5). For at sikre lige deltagelse i forberedelsen af delegerede retsakter modtager Europa-Parlamentet og Rådet navnlig alle dokumenter på samme tid som medlemsstaternes eksperter, og deres eksperter har systematisk adgang til møder i Kommissionens ekspertgrupper, der beskæftiger sig med forberedelse af delegerede retsakter.
                  
               
                     (9)
                  
                  
                     Målet for denne forordning, nemlig at forlænge anvendelsen af de midlertidige regler for opkrævning af afgifter for brug af jernbaneinfrastruktur, der er fastsat for at afhjælpe den akutte nødsituation, som covid-19-pandemien har forårsaget, kan ikke i tilstrækkelig grad opfyldes af medlemsstaterne, men kan på grund af handlingens omfang eller virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå det pågældende mål.
                  
               
                     (10)
                  
                  
                     Forordning (EU) 2020/1429 bør derfor ændres i overensstemmelse hermed.
                  
               
                     (11)
                  
                  
                     I betragtning af det akutte behov som følge af de ekstraordinære omstændigheder forårsaget af covid-19-pandemien, der gør de foreslåede foranstaltninger berettigede, og særligt for hurtigt at kunne vedtage de nødvendige foranstaltninger og derved tage hånd om de alvorlige og presserende problemer, som sektoren er konfronteret med, bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (12)
                  
                  
                     For at sikre kontinuitet og omgående anvendelse af foranstaltningerne i denne forordning, bør den som følge af den hastende karakter træde i kraft på dagen for offentliggørelsen i Den Europæiske Unions Tidende og finde anvendelse med tilbagevirkende kraft fra den 1. januar 2022 —
                  
               VEDTAGET DENNE FORORDNING:
         
            Artikel 1
            Ændringer af forordning (EU) 2020/1429
            I forordning (EU) 2020/1429 foretages følgende ændringer:
            
                        1)
                     
                     
                        Artikel 1 affattes således:
                        
                           »Artikel 1
                           Denne forordning fastsætter midlertidige regler for opkrævning af afgifter for brug af jernbaneinfrastruktur, jf. kapitel IV i direktiv 2012/34/EU. Den finder anvendelse på infrastruktur, der anvendes til indenlandsk og international jernbanetransport, som er omfattet af nævnte direktiv, i perioden fra den 1. marts 2020 til den 30. juni 2022 (»referenceperioden«).«
                        
                     
                  
                        2)
                     
                     
                        Artikel 5, stk. 2, affattes således:
                        
                           »2.   Hvis Kommissionen på grundlag af de data, der henvises til i stk. 1, finder, at nedgangen i jernbanetransportens omfang i forhold til niveauet i den tilsvarende periode de foregående år er vedvarende, og at der er sandsynlighed for, at tendensen vil vare ved, og hvis den desuden på grundlag af de bedste tilgængelige videnskabelige data finder, at denne situation er et resultat af følgerne af covid-19-pandemien, vedtager Kommissionen i overensstemmelse med artikel 6 delegerede retsakter, der ændrer referenceperioden anført i artikel 1. En sådan ændring må kun forlænge referenceperioden med op til seks måneder, og referenceperioden kan ikke forlænges ud over den 31. december 2023.«
                        
                     
                  
                        3)
                     
                     
                        Artikel 6, stk. 2, affattes således:
                        
                           »2.   Beføjelsen til at vedtage delegerede retsakter, jf. artikel 5, stk. 2, tillægges Kommissionen indtil den 31. december 2023.«
                        
                     
                  
         
            Artikel 2
            Ikrafttræden
            Denne forordning træder i kraft på dagen for offentliggørelsen i Den Europæiske Unions Tidende.
            Den finder anvendelse fra den 1. januar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. februar 2022.
            
               
                  På Europa-Parlamentets vegne
               
               R. METSOLA
               
                  Formand
               
            
            
               
                  På Rådets vegne
               
               A. PANNIER-RUNACHER
               
                  Formand
               
            
         
         
            (1)  Udtalelse af 19.1.2022 (endnu ikke offentliggjort i EUT).
         
            (2)  Europa-Parlamentets holdning af 16.2.2022 (endnu ikke offentliggjort i EUT) og Rådets afgørelse af 24.2.2022.
         
            (3)  Europa-Parlamentets og Rådets forordning (EU) 2020/1429 af 7. oktober 2020 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet (EUT L 333 af 12.10.2020, s. 1).
         
            (4)  Kommissionens delegerede forordning (EU) 2021/1061 af 28. juni 2021 om forlængelse af referenceperioden i Europa-Parlamentets og Rådets forordning (EU) 2020/1429 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet (EUT L 229 af 29.6.2021, s. 1).
         
            (5)  EUT L 123 af 12.5.2016, s. 1.